อลิอันซ์ฯโชว์9เดือนโตรายได้รวมเพิ่มขึ้น8%
อลิอันซ์ฯ โชว์ผลงาน 9 เดือน เบี้ยปีแรกเฉียด 4,000 ล้าน
20 พ.ย. 2557

อลิอันซ์ฯ โชว์ผลงาน 9 เดือน เบี้ยปีแรกเฉียด 4,000 ล้าน
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต เปิดเผยว่า 9 เดือนแรกของปีนี้ บริษัทมีเบี้ยประกันภัยรับปีแรกจากทุกช่องทางอยู่ที่ 3,900 ล้านบาท เติบโตขึ้น 5.3% และเบี้ยประกันภัยรับรวมจากทุกช่องทางอยู่ที่ 1.9 หมื่นล้านบาท เติบโตขึ้น 8% จากช่วงเดียวกันของปีที่แล้ว 
ทั้งนี้ ช่องทางตัวแทนยังคงเป็นช่องทางที่ทำรายได้สูงสุด มีเบี้ยประกันภัยรับปีแรก 1,300 ล้านบาท เบี้ยประกันภัยรับรวม 9,700 ล้านบาท ช่องทางแบงก์แอสชัวรันส์ สร้างยอดเบี้ยประกันรับปีแรก 1,200 ล้านบาท เบี้ยประกันภัยรับรวม 5,100 ล้านบาท ขณะที่ช่องทางการตลาดขายตรงยังคงครองแชมป์ยอดเบี้ยสูงสุดในตลาดเป็นปีที่ 6 ติดต่อกัน ด้วยเบี้ยประกันภัยรับปีแรกรวม 1,100 ล้านบาท เบี้ยประกันภัยรับรวม 3,300 ล้านบาท
สำหรับทิศทางในการดำเนินธุรกิจช่วงโค้งสุดท้ายของปี 2557 ยังคงให้ความสำคัญกับทุกกระบวนการของการดำเนินธุรกิจเพื่อการเติบโตอย่างมั่นคง โดยเฉพาะในส่วนของช่องทางตัวแทน ซึ่งเป็นช่องทางการขายที่ใหญ่ที่สุดนั้น มีการเติบโตอย่างต่อเนื่องและมั่นคงตามแผนที่วางไว้ เพื่อนำช่องทางตัวแทนนี้ก้าวสู่การเป็นท็อป 3 ของธุรกิจประกันชีวิตไทยภายในปี 2560